Park Nazzjonali ta' Murujuga

Il-Park Nazzjonali ta' Murujuga huwa park nazzjonali fil-Peniżola ta' Burrup fir-reġjun ta' Pilbara, fin-naħa tal-Majjistral tal-Punent tal-Awstralja, u jkopri erja ta' 48.51 km2 (18.73-il mil kwadru).

 Storja 
Il-Park Nazzjonali ta' Murujuga ġie ddikjarat uffiċjalment fis-17 ta' Jannar 2013 bħala l-100 park nazzjonali fil-Punent tal-Awstralja. Il-park jipproteġi dik li titqies bħala l-ogħla konċentrazzjoni fid-dinja ta' tinqix mal-blat tal-qedem, b'total ta' iktar minn 10,000 tinqixa mal-blat li nħolqu mill-popli Aboriġini tar-reġjun.

 Deskrizzjoni 
Il-park nazzjonali jinsab fin-naħa tat-Tramuntana u tal-Punent tal-Peniżola ta' Burrup, magħrufa wkoll bl-isem Aboriġenu tagħha, Murujuga. Jinsab madwar 200 kilometru (120 mil) fil-Punent ta' Port Hedland u 15-il kilometru (9.3 mili) fit-Tramuntana ta' Karratha, u jkopri erja ta' 48.51 km2 (18.73-il mil kwadru). Wieħed jista' jaċċessah minn Dampier Road u minn Burrup Peninsula Road.

 Aċċess 
Wara li l-Park Nazzjonali ta' Murujuga kien ingħalaq għal xi xhur biex ikun jista' jsir ix-xogħol meħtieġ, il-Mogħdija ta' Ngajarli tlestiet f'Awwissu 2020. Is-sidien tradizzjonali b'kollaborazzjoni mal-gvern ħolqu mogħdija universali ta' 700 metru (2,300 pied), flimkien ma' tabelli interpretattivi. Il-Korporazzjoni Aboriġena ta' Murujuga tittama li ttejjeb u tkabbar il-faċilitajiet għall-viżitaturi sabiex tgħinhom japprezzaw l-importanza kulturali tas-sit.

 Sit ta' Wirt Dinji 
F'Lulju 2025, il-Pajsaġġ Kulturali ta' Murujuga ġie ddeżinjat bħala Sit ta' Wirt Dinji tal-UNESCO, b'erja li tkopri kważi 100,000 ettaru (250,000 akru) li tinkludi l-park nazzjonali.

Il-valur universali straordinarju tas-sit ġie rrikonoxxut abbażi ta' tliet kriterji tal-għażla tal-UNESCO: il-kriterju (i) "Rappreżentazzjoni ta' kapulavur frott il-kreattività tal-bniedem"; il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; u l-kriterju (v) "Eżempju straordinarju ta' insedjament uman tradizzjonali, ta' użu tal-art jew ta' użu tal-baħar, li jirrappreżenta kultura (jew kulturi), jew interazzjoni umana mal-ambjent, speċjalment meta jkun sar vulnerabbli minħabba l-impatt ta' bidla irreversibbli".

 Referenzi 

Kategorija:Siti ta' Wirt Dinji Kulturali
Kategorija:Siti ta' Wirt Dinji fl-Awstralja
Kategorija:Parks Nazzjonali
Kategorija:Awstralja